Witrenoster wat kopskoot in 2015 oorleef, gestroop | Netwerk24
Witrenoster wat kopskoot in 2015 oorleef, gestroop
Deur Werner Beukes 12 Mei 2021 18:04
Waarskuwing: Foto kan sensitiewe lesers ontstel.
'n Witrenoster is die naweek op die uBhetyan-O-Africa-wildplaas buite Middelburg in Mpumalanga vir sy horings doodgemaak.
Volgens Deon Cornelius, eienaar van die wildplaas, is Ubhet, een van sy teelbulle, vermoedelik Saterdag vir sy horings doodgemaak.
"Die stropers het 'n 3.75-jaggeweer gebruik. Ons het dadelik die polisie in kennis gestel. Die omgewing waar die stroping gebeur het, is ruig en bemoeilik die soektog na leidrade. Die stropers moes te voet gevlug het," sê Cornelius.
Ubhet, 'n witrenoster, is vermoedelik Saterdag op die uBhetyan-O-Africa-wildplaas buite Middelburg in Mpumalanga deur stropers afgemaai.
"Nie net was Ubhet 'n pragbul nie, maar hy het in 2015 'n stroping oorleef toe hy in die kop geskiet is. Hy het toe oorleef. Hy was sedert 2009 op die plaas en het ses kalwers gelewer. Ek wou hom toe onthoring, maar het daarteen besluit. Dis hartverskeurend.
"Ek is die laaste tyd nie bewus van 'n toename in renosterstropery nie. Ek hoop nie daar is nou 'n styging nie. Ons moet alles in ons vermoë doen om die afmaai van renosters te beperk."